રોટરી ક્લબ આણંદ રાઉન્ડ ટાઉનના નવાં વરાયેલાં પ્રમુખ ડો. ઉમાબહેન પટેલે તેમના નેતૃત્વ હેઠળ ક્લબ દ્વારા આ વર્ષમાં કરવાની વિવિધ પ્રવૃત્તિઓની આછેરી રજૂઆત કરતાં જણાવ્યું હતું કે એક વર્ષના પ્રમુખપદના કાર્યકાળ દરમિયાન સમાજને ઉપયોગી અનેકવિધ સેવાકીય કાર્યો કરાશે. આણંદ અને આસપાસનાં ગામડાંની પ્રજાને આરોગ્યલક્ષી સેવાઓનો લાભ મળે તે માટે વિવિધ પ્રોજેક્ટોનું પણ આયોજન કરાશે. પોતે ડોક્ટર હોવાથી હેલ્થકેર પ્રોજેક્ટ પર વધુ ભાર મૂકશે. મધર અને ચાઇલ્ડ કેર પ્રોજેક્ટ અંતર્ગત નવજાત શિશુની માતાઓને દર મહિને ખજૂર, ચણા, ગોળનું વિતરણ, ગિફ્ટ ઓફ લાઇફ-જીવતદાન, નોન-મેડિકલ પ્રોજેક્ટ્સ, જેવા કે પ્રાઇમરી સ્કૂલોના જરૂરિયાતમંદ વિદ્યાર્થીઓને નોટબુકોનું વિતરણ, સુદામાની ઝોળી પ્રોજેક્ટ અંતર્ગત દર મહિને જરૂરિયાતમંદ કુટુંબોને અનાજનું વિતરણ, શાળાના વિદ્યાર્થીઓ માટે ડ્રોઇંગ કોમ્પિટિશન, વોલ્કેનો, મેરેથોન, ગ્રામ કલ્યાણ પ્રોજેક્ટ વગેરે હાથ ધરવામાં આવશે.